Þingræður haldnar á Alþingi Íslendinga

Heilbr.- og trmrh. (Magnús Kjartansson): Herra forseti. Á frv. þessu voru gerðar tvær breytingar í Ed., og kemur það því aftur hér til meðferðar í hv. Nd. Fyrri breytingin var við 12. gr. frv. og er í því fólgin, að þar er ákveðið, að tekjutryggingin svo nefnda hækki ekki sjálfkrafa í samræmi við breytingar, sem verða í almennri verkamannavinnu, heldur fari hún eftir ákvörðunum ríkisstj. hverju sinni á sama hátt og fjölskyldubætur. Í sambandi við þessa breytingu víl ég láta þess getið og geri það raunar í samráði við hæstv. fjmrh., að af hálfu ríkisstj. mun verða stefnt að því að reyna að halda þannig á málum, að þessi tekjutrygging haldi a.m.k. kaupmætti sínum í sambandi við slíkar endurskoðanir. Hin breytingin var á ákvæði til bráðabirgða, B-lið vegna sjúkratrygginga. Þar var ákvæði um það, að hvert sveitarfélag skyldi greiða tiltekna upphæð á árinu með jöfnum greiðslum, 2 125 kr. fyrir hvern samlagsmann, en á það var bent í Ed. af þm., sem kunnugir eru. starfsemi sjúkrasamlaga úti um land, að þessi upphæð mundi ekki vera í samræmi við fjárhagsáætlanir þeirra allra, og því var breytt þessu orðalagi þannig, að hvert sveitarfélag skuli greiða sjúkrasamlagi framlag sitt með jöfnum greiðslum, sem stjórn viðkomandi sjúkrasamlags ákveður með hliðsjón af áætluðu framlagi, þannig að þarna er ekki nefnd tiltekin upphæð, en að öðru leyti á ekki að vera fólgin í þessu nein efnisbreyting. Ég vil svo fara þess á leit við hv. þd., að hún geti fallizt á frv. í þessu formi, svo að okkur verði öllum að þeirri sameiginlegu ósk okkar, að meginefni frv. geti komið til framkvæmda um áramót.

Forseti (GilsG): Þar sem þetta verður síðasti fundur hv. Nd. fyrir jól og áramót, leyfi ég mér af því tilefni að þakka af heilum hug hv. þdm. öllum gott og ánægjulegt samstarf á árinu, sem nú er senn á enda runnið. Ég met mikils það umburðarlyndi, sem mér hefur verið sýnt sem forseta, nýliða í því starfi. Að loknu hinu mikla annríki síðustu daga er mér ljúft að flytja hv. þdm. sérstakar þakkir og þá hv. stjórnarandstæðingum ekki síður en stjórnarsinnum fyrir tillitssemi og beina aðstoð við sem snurðuminnsta framvindu þingstarfa þessa síðustu daga. Þá þakka ég skrifstofustjóra Alþingis mikilvægt liðsinni og honum og öllu starfsfólki þingsins ágætt samstarf. Ég óska hv. þdm. gleðilegra jóla og farsæls komandi árs, svo og starfsfólki Alþ. Utanbæjarþm. óska ég góðrar heimferðar. Ég vil láta í ljós þá von, að við megum öll hittast hér heil, þegar þing kemur aftur saman á nýju ári.



Herra forseti. Fyrir hönd okkar þdm. leyfi ég mér að þakka hæstv. forseta góðar óskir í okkar garð. Jafnframt færi ég honum sérstakar þakkir fyrir góða samvinnu við okkur þdm. það, sem af er þessu þingi, og fyrir sérstaklega röggsamlega og réttláta fundarstjórn. Ég leyfi mér að færa hæstv. forseta og fjölskyldu hans hugheilar jóla- og nýársóskir okkar þdm. og ég tek undir þá ósk hans, að við megum öll hittast hér heil til starfa að loknu jólaleyfi. Og ég veit, að ég mæli það fyrir hönd allra þdm., er ég óska Íslendingum öllum gleði á þeim jólum, sem eru í nánd, og farsældar á því ári, sem er að koma.

Forseti (GilsG): Ég þakka hv. 7. þm. Reykv. fyrir góð orð og óskir í minn garð og minnar fjölskyldu.